作者:杜甫
標題:送顧八分文學適洪吉州
內容:中郎石經後，八分蓋憔悴。顧侯運爐錘，筆力破餘地。昔在開元中，韓蔡同贔屭。玄宗妙其書，是以數子至。禦劄早流傳，揄揚非造次。三人併入直，恩澤各不二。顧於韓蔡內，辨眼工小字。分日示諸王，鉤深法更秘。文學與我遊，蕭疏外聲利。追隨二十載，浩蕩長安醉。高歌卿相宅，文翰飛省寺。視我揚馬間，白首不相棄。驊騮入窮巷，必脫黃金轡。一論朋友難，遲暮敢失墜。古來事反復，相見橫涕泗。曏者玉珂人，誰是青雲器。才盡傷形體，病渴汙官位。故舊獨依然，時危話顛躓。我甘多病老，子負憂世志。胡為困衣食，顏色少稱遂。遠作辛苦行，順從眾多意。舟楫無根蒂，蛟鼉好為祟。況兼水賊繁，特戒風飆駛。崩騰戎馬際，往往殺長吏。子幹東諸侯，勸勉防縱恣。邦以民為本，魚饑費香餌。請哀瘡痍深，告訴皇華使。使臣精所擇，進德知曆試。惻隱誅求情，固應賢愚異。列士惡苟得，俊傑思自致。贈子猛虎行，出郊載酸鼻。